钦定古今图书集成/明伦汇编/家范典/第111卷 > 《尔雅》 > 《惠州与程正辅》宋·苏轼
## 钦定古今图书集成/明伦汇编/家范典/第111卷 > 《尔雅》 > 《惠州与程正辅》宋·苏轼

某再启。窜逐海上，渴况可知。闻老兄来，颇有佳思。昔
人以三十年为一世，今吾老兄弟不相从四十二年
矣，念此，令人凄断，不知兄果能为弟一来否？然亦有
少拜。闻某获谴至重，自到此，旬日外，便杜门自屏，虽
本郡守亦不往拜其辱，良以近臣得罪，省躬念咎，不
得不尔。老兄到此，恐亦不敢出迎，若以骨肉之爱，不
责末礼而屈临之，馀生之幸，非所敢望也。其馀区区，
殆非纸墨所能尽，惟千万照悉而已。